**Muumipappa kalassa** oli RedLynxin kehittämä Flash-selainpeli. Peli oli pelattavissa Sonera Plazan eDome-pelisivustolla noin vuosikymmenen ajan kunnes se katosi sivuston uudistamisen yhteydessä Internetistä. Pelin kehittänyt RedLynx nousi myöhemmin merkittäväksi pelitaloksi ja julkaisi vuonna 2019 *Fisherman*-pelin henkisenä jatko-osana *Muumipappa kalassa* -pelille. Uudelta peliltä puuttuu Muumi-lisenssi, joten Muumipappa on korvattu kalapapalla. Alkuperäinen *Muumipappa kalassa* on pelattavissa enää Suomen pelimuseon näyttelyssä.

Pelaaminen
----------

Pelaaja ohjaa Muumipappaa, joka kalastaa aamuyhdeksästä puoleenpäivään. Todellinen, pelissä kellon osoittama peliaika on noin kolme minuuttia. Pelissä kalastetaan 0,5 kilon ahvenia, 1,5 kilon haukia ja 4 kilon monneja. Peliin lisättiin myöhemmin muitakin saaliita. Mekaniikoiltaan peli on yksinkertainen, mutta haastava. Niin tuurilla kuin taidollakin on lopputuloksen kannalta merkitystä. Muumipappaa ohjaavia nappeja on vain muutama. Muumipappa heittää siimaa, kun pelaaja vie hiiren papan pään päälle ja painaa hiirinäppäintä. Kalan tartuttua koukkuun pelaaja kelaa siiman välilyöntiä painamalla. Siimaa tulee kuitenkin kelata vähittäin tai kala irtoaa. Kun aika on kulunut umpeen, Muumimamma kertoo kalasaaliin kilomäärän ja mitä ruokaa aikoo siitä valmistaa, kuten kalalientä, kalapuikkoja, kalakiusausta tai pariloidun kalaherkun.

Kehitys ja julkaisu
-------------------

*Muumipappa kalassa* -pelin on kehittänyt RedLynx. Peli kuuluu RedLynxin varhaistuotantoon, joka koostui muutenkin selainpeleistä. *Muumipappa kalassa* oli toteutettu RedLynxin omalla Theatre 2.0 -pelimoottorilla. RedLynxin mukaan peli käytti "tosielämän fysiikoita onkivavalle, Muumin kädelle, siimalle ja kaloille" ja väitti pelin olevan "ehkä ensimmäinen tosielämän fysiikoita onkivavan ja siiman simuloimiseen käyttävä kalastuspeli". Taitavasti toteutettu *Muumipappa kalassa* osoitti RedLynxin kehittäjien olleen osaavia pelinkehittäjiä jo tuolloin. Myöhemmin yhtiö kehitti muun muassa *Trials*-pelisarjan ja ylsi lopulta suureksi kansainväliseksi pelinkehittäjäksi Ubisoftin omistuksessa.

*Muumipappa kalassa* oli pelattavissa Flash-selainpelinä Sonera Plazan eDome-pelisivustolla. 2000-luvun alussa peli oli pelattavissa joitain vuosia myös Naantalin Muumimaailmassa *Lentävä lautanen* -käyntikohteessa, jota varten peli alun perin tehtiin. Pelin tarkka julkaisuvuosi ei ole tiedossa, mutta julkaisu ajoittunee 2000-luvun vaihteeseen tai ensimmäisiin vuosiin, ehkä vuoteen 2001. Pelin versio 1.0 on päivätty 9.6.2001. Internetin lisäksi peliä saattoi pelata Naantalin Muumimaailmassa jossa sille oli oma piste. Peli oli pelattavissa eDomessa noin kymmenen vuoden ajan kunnes se poistui sivuston uudistamisen yhteydessä, noin vuonna 2011 tai 2012. Palvelinalustojen ja ohjelmistojen kehitys olivat ajaneet ohi pelistä. Jukka O. Kauppisen mukaan sen poistuminen Internetistä oli "oli lähes maansurun paikka. Moni näet pelasi sitä vuosikausia päivittäin ihan loppuun saakka." Sittemmin peliä toivottiin säännöllisesti takaisin mutta turhaan. Pelin poistuminen Internetistä osoittautui lopulliseksi kahdesta syystä. Ensinnäkin pelin Muumi-lisenssiä ei enää uusittu. Toiseksi Adoben lopetettua Flashin tukemisen poistui mahdollisuus myös Flashillä toimivan *Muumipappa kalassa* -pelin pelaamiseen. Peli oli vaarassa kadota täysin, kunnes se tuli Suomen pelimuseoon vuonna 2020. Pelimuseon näyttely on tiettävästi ainoa paikka, jossa peliä pääsee yhä pelaamaan.

Vastaanotto
-----------

*Muumipappa kalassa* edusti aikanaan muutenkin suosittuja selainpelejä, jotka älypuhelinpelit ovat sittemmin pitkälti korvanneet. Peli oli varsin suosittu. Jukka O. Kauppisen mukaan peli oli "yksi suomalaisen pelihistorian valehtelematta pelatuimmista ja rakastetuimmista peleistä." Peli sopi kaikenikäisille.

RedLynx julkaisi vuonna 2019 *Fisherman*-pelin henkisenä jatko-osana *Muumipappa kalassa* -pelille. Kyseessä on käytännössä pelimekaniikoiltaan sama peli kosketusnäytölle optimoituna. RedLynx ei saanut Muumi-lisenssiä uudelle pelille, joten Muumipapan sijaan siinä seikkailee vain kalapappa.

Katso myös
----------

* Luettelo Muumi-mediatuotteista

Lähteet
-------

1. 1 2  Muumipappa kalassa *Sonera.net*. Sonera.  Arkistoitu 27.12.2011.
2. 1 2 3 4 5 6  Suomen pelimuseoon vuoden 2020 elokuussa päivitetyt pelit *YouTube*.  16.3.2021. Suomen pelimuseo. Viitattu 25.3.2021.
3. 1 2 3 4 5 6 7  Kauppinen, Jukka O.: Extra Life: Muumipappa kalassa II – Fisherman modernisoi kadonneen rakkaan selainpelin *YouTube*.  7.3.2019. Checkpoint TV. Viitattu 17.2.2021.
4. ↑  Muumipappa kalassa *Sonera Plaza*. Sonera.  Arkistoitu 24.12.2006.
5. 1 2 3 4 5 6 7  100 suomalaista peliä Suomen pelimuseo. Viitattu 17.2.2021.
6. 1 2 3  Moominpappa goes Fishing! Redlynx.  Arkistoitu 5.12.2003.  (englanniksi)
7. 1 2 3 4  Kauppinen, Jukka O.: Videoarvostelu: Fisherman on käytännössä Muumipappa Kalassa II, tosin uudella papalla *V2.fi*.  8.3.2019. Viitattu 17.2.2021.

Aiheesta muualla
----------------

* Esittelyvideo, Suomen pelimuseo, *YouTubessa*

Muumit

|  |  |
| --- | --- |
| **Hahmot** | Muumipeikko • Muumimamma • Muumipappa • Nuuskamuikkunen • Pikku Myy • Nipsu • Niiskuneiti • Niisku • Haisuli • Hattivatit • Mörkö • Hemuli • Vilijonkka • Mymmeli • Noita • Aliisa • Tuutikki • Surku • Poliisimestari • Tiuhti ja Viuhti • Piisamirotta • Hosuli • Juksu • Fredrikson • Luettelo hahmoista |
| **Paikat** | Muumilaakso • Muumitalo |
| **Kirjat** | *Muumit ja suuri tuhotulva* • *Muumipeikko ja pyrstötähti* • *Taikurin hattu* • *Muumipapan urotyöt* • *Vaarallinen juhannus* • *Taikatalvi* • *Näkymätön lapsi ja muita kertomuksia* • *Muumipappa ja meri* • *Muumilaakson marraskuu* |
| **Kuvakirjat** | *Kuinkas sitten kävikään?* • *Kuka lohduttaisi Nyytiä?* • *Vaarallinen matka* • *Outo vieras Muumitalossa* |
| **Televisiosarjat** | *Die Muminfamilie* (1959) (jaksot) • *Muumipeikko* (1969) (jaksot) • *Mūmin* (1969) (jaksot) • *Shin Mūmin* (1972) (jaksot) • *Mumindalen* (1973) (jaksot) • *Muumien maailma* (1978) (jaksot) • *Muumilaakson tarinoita* (1990) ( hahmot | jaksot ) • *Muumilaakso* (2019) ( hahmot | jaksot ) |
| **Elokuvat** | *Muumipeikko ja pyrstötähti* (1992) • *Muumi ja vaarallinen juhannus* (2008) • *Muumi ja punainen pyrstötähti* (2010) • *Muumit Rivieralla* (2014) • *Muumien taikatalvi* (2017) • *Muumipeikko ja pyrstötähti* (2021)  • *Muumipapan urotyöt – Erään nuoren Muumin seikkailut* (2021) |
| **Lyhytelokuvat** | *Kuka lohduttaisi Nyytiä?* • *Kuinkas sitten kävikään?* |
| **Sarjakuva** | *Muumipeikko (sarjakuva)* |
| **Videopelit** | *Muumit piilosilla* • *Muumit meren aalloilla* • *Suuri Muumijuhla* • *Muumit ja Taikurin hattu* • *Muumit ja Näkymätön lapsi* • *Moomin’s Tale* • *Muumit ja Taikatalvi* • *Muumit ja Taikalamppu* • *Muumipappa kalassa* • *Muumit ja Salaperäiset huudot* • *Muumit ja Suuri syysjuhla* |
| **Lautapelit** | *Muumien hillojahti* • *Muumien purnukkajahti* • *Muumipeli* |
| **Muuta** | Muumimaailma • Muumimuseo • muumimuki • Luettelo Muumimukeista |